Dôvodová správa

Všeobecná časť

Návrh nariadenia vlády Slovenskej republiky, ktorým sa ustanovujú odbory štátnej služby (ďalej len „návrh nariadenia vlády“),  sa predkladá v súlade s § 5 ods. 2 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.  Odbory štátnej služby boli doposiaľ určené služobným predpisom Úradu pre štátnu službu č. 3 zo  4. apríla 2005 

Zákonom č. 231/2006 Z. z., ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a o zmene a doplnení niektorých zákonov  bol zrušený Úrad pre štátnu službu na základe čoho stratili služobné predpisy  ním vydané  právnu oporu v zákone a 1. júna 2006 strácajú platnosť.  

Návrh nariadenia vlády je v súlade s Ústavou Slovenskej republiky, so zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nariadenia vlády nebude mať finančný, ekonomický, environmentálny vplyv, vplyv na zamestnanosť a podnikateľské prostredie, a preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

Sekcia rozpočtovej politiky Ministerstva financií Slovenskej republiky vo svojom stanovisku č. MF/17244/2006-411 zo dňa 25. mája 2006 oznámila, že nemá k rozpočtovým dôsledkom predmetného návrhu nariadenia vlády pripomienky.

	 

Osobitná časť

K § 1

Navrhuje sa ustanoviť odbory štátnej služby, t.j. všeobecný odbor štátnej služby a špeciálny odbor štátnej služby.

K § 2
	
Navrhuje sa ustanoviť všeobecné odbory štátnej služby pre štátnych zamestnancov podľa odborného úseku plnenia úloh  štátnej správy alebo vykonávania štátnych záležitostí.
.

K § 3

Navrhuje sa ustanoviť špeciálne odbory štátnej služby pre štátnych zamestnancov podľa odborného úseku plnenia úloh  štátnej správy alebo vykonávania štátnych záležitostí.

K § 4 

Účinnosť nariadenia vlády Slovenskej republiky sa navrhuje 10. júna 2006.